LV Eiropas Savienības Oficiālais Vēstnesis C 183/13

Paziņojums par termiņa beigu pārskata sākšanu attiecībā uz antidempinga pasākumiem, kurus piemēro Amerikas Savienoto Valstu izcelsmes etanolamīnu importam

(2005/C 183/05)

Pēc tam, kad tika publicēts paziņojums par Amerikas Savienoto Valstu (“attiecīgā valsts”) izcelsmes etanolamīnu importam noteikto spēkā esošo antidempinga pasākumu gaidāmajām termiņa beigām (1), Komisija saņēma pārskata pieprasījumu saskaņā ar 11. panta 2. punktu Padomes Regulā (EK) Nr. 384/96 (2) par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”), kurā jaunākie grozījumi izdarīti ar Padomes Regulu (EK) Nr. 461/2004 (3).

1. Pārskata pieprasījums

Pieprasījumu iesniedza 2005. gada 25. aprīlīCEFIC (“pieprasījuma iesniedzējs”) to ražotāju vārdā, kuri veido kopējo Kopienas etanolamīna ražošanas nozares vairākumu, šajā gadījumā vairāk nekā 75 %.

2. Ražojums

Pārbaudāmais ražojums ir Amerikas Savienoto Valstu izcelsmes etanolamīni (“attiecīgais ražojums”), kas patlaban tiek klasificēts ar KN kodiem ex 2922 11 00 (Taric 2922110010), ex 2922 12 00 (Taric 2922120010) un 2922 13 10. Šie KN kodi ir norādīti tikai informatīvā nolūkā.

3. Spēkā esošie pasākumi

Pašlaik spēkā esošie pasākumi ir galīgie antidempinga maksājumi, kas noteikti ar Padomes Regulu (EK) Nr. 229/94 (4), kurā jaunākie grozījumi izdarīti ar Padomes Regulu (EK) Nr. 153/2003 (5).

4. Pārskata pamatojums

Pieprasījums ir pamatots ar to, ka pasākumu izbeigšana, iespējams, izraisītu to, ka dempings un zaudējumi Kopienas ražošanas nozarei turpinās un atkārtojas.

Pieņēmumam par dempinga turpināšanos attiecībā uz Amerikas Savienotajām Valstīm pamatā ir pēc vietējām cenām noteiktās normālās vērtības salīdzinājums ar attiecīgā uz Kopienu izvestā ražojuma eksporta cenām.

Pamatojoties uz šo, aprēķinātā dempinga starpība ir ievērojama.

Attiecībā uz dempinga atkārtošanos tiek izteikts pieņēmums, ka eksports uz citām trešām valstīm, t.i., Norvēģiju un Turciju, notiek par dempinga cenām.

Iesniedzējs arī apgalvo, ka var turpināties dempings, kas rada zaudējumus. Šajā ziņā iesniedzējs sniedz pierādījumus par to, ka gadījumā, ja pasākumi zaudēs spēku, pašreizējais attiecīgā ražojuma importa līmenis var palielināties, jo nesen attiecīgajā valstī un citur pasaulē veikti ieguldījumi ražošanas jaudā.

Tiek arī apgalvots, ka attiecīgā ražojuma importa plūsma, iespējams, var palielināties, jo tradicionālie tirgi, kas nav ES tirgi (t.i., Meksika, Brazīlija un Āzija), ir pārsātināti. Tas var izraisīt attiecīgā ražojuma eksporta pārorientāciju no citām trešām valstīm uz Kopienu.

Turklāt pieprasījuma iesniedzējs apgalvo, ka zaudējums novērsts galvenokārt spēkā esošo pasākumu dēļ un ka atkārtots būtisks imports par dempinga cenām no attiecīgās valsts, ļoti iespējams, atkal nodarītu zaudējumus Kopienas ražošanas nozarei, ja pasākumus atceltu.

5. Procedūra

Pēc apspriešanās ar padomdevēja komiteju konstatējot, ka ir pietiekami pierādījumi, kas pamatotu termiņa beigu pārskata sākšanu, Komisija ar šo sāk pārskatu saskaņā ar pamatregulas 11. panta 2. punktu.

5.1. Iespējamā dempinga vai zaudējuma noteikšanas procedūra

Izmeklēšanā noteiks, vai pasākumu izbeigšana var vai nevar izraisīt dempinga un zaudējuma turpināšanos un atkārtošanos.

(a) Aptaujas lapas

Lai iegūtu informāciju, ko Komisija uzskata par nepieciešu izmeklēšanai, tā nosūtīs aptaujas lapas Kopienas ražošanas nozarei un ikvienai Kopienas ražotāju apvienībai, Amerikas Savienoto Valstu eksportētājiem/ražotājiem, ikvienai eksportētāju/ražotāju apvienībai, importētājiem, ikvienai importētāju apvienībai, kas ir minēta pieprasījumā vai ir sadarbojusies izmeklēšanā, kurā tika noteikti pašreiz pārskatāmie pasākumi, un attiecīgās eksportētājvalsts iestādēm.

Katrā ziņā visām ieinteresētajām personām, sūtot faksu, jāsazinās ar Komisiju, lai noskaidrotu, vai tās ir minētas pieprasījumā, un vajadzības gadījumā jāpieprasa aptaujas lapa šā paziņojuma 6. punkta a) apakšpunktā noteiktajā termiņā, ja šā paziņojuma 6. punkta b) apakšpunktā paredzētais termiņš attiecas uz visām ieinteresētajām personām.

(b) Informācijas vākšana un uzklausīšanas organizēšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta aptaujas lapās, un pamatojošus pierādījumus. Šī informācija un pamatojoši pierādījumi jānogādā Komisijā 6. punkta b) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās ir iesniegušas pieprasījumu, kurā norādīts, ka ir īpaši iemesli, lai tās uzklausītu. Minētais pieprasījums jāiesniedz 6. punkta c) apakšpunktā noteiktajā termiņā.

5.2. Kopienas interešu novērtējuma procedūra

Saskaņā ar pamatregulas 21. pantu un gadījumā, ja tiks apstiprināta dempinga un zaudējuma turpināšanās un atkārtošanās iespējamība, noteiks, vai antidempinga pasākumu saglabāšana vai atcelšana nav pret Kopienas interesēm. Šā iemesla dēļ Kopienas ražošanas nozare, importētāji, to pārstāvju apvienības, reprezentatīvie lietotāji un reprezentatīvo patērētāju organizācijas šā paziņojuma 6. punkta b) apakšpunktā noteiktajā termiņā var paziņot par sevi un iesniegt informāciju Komisijai, ja tie pierāda, ka viņu darbība un attiecīgais ražojums ir objektīvi saistīti. Personas, kas rīkojušās saskaņā ar iepriekšējo teikumu, var pieprasīt uzklausīšanu, norādot konkrētos iemeslus, kāpēc tās būtu jāuzklausa, šā paziņojuma 6. punkta c) apakšpunktā noteiktajā termiņā. Jāpiebilst, ka saskaņā ar 21. pantu iesniegto informāciju ņems vērā tikai tad, ja to iesniegs kopā ar faktu pierādījumiem.

6 Termiņi

a) Termiņi, kas noteikti personām aptaujas lapu vai citu pieprasījumu veidlapu pieprasīšanai

Visām ieinteresētajām personām, kas nepiedalījās izmeklēšanā, pēc kuras tika apstiprināti pašreiz pārskatāmie pasākumi, iespējami drīz jāpieprasa aptaujas lapa, taču ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

b) Termiņš, kurā personas var informēt par sevi, iesniegt aizpildītās aptaujas lapas un cita veida informāciju

Lai izmeklēšanā ņemtu vērā sniegto informāciju, visām ieinteresētajām personām jāpaziņo par sevi, sazinoties ar Komisiju, tā jāiepazīstina ar savu viedokli un jāiesniedz aizpildītas aptaujas lapas vai jebkura cita informācija 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Jāpievērš uzmanība tam, ka vairumā pamatregulā noteikto procesuālo tiesību īstenošana ir atkarīga no tā, vai ieinteresētā persona informē par sevi iepriekš minētajā laikposmā.

c) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausa.

7. Rakstiski iesniegumi, aizpildītas aptaujas lapas un sarakste

Visiem ieinteresēto personu iesniegtajiem dokumentiem un pieprasījumiem jābūt rakstveidā (tie nedrīkst būt elektroniskā formātā, izņemot gadījumus, kad tas ir norādīts), norādot ieinteresētās personas nosaukumu, adresi, e-pasta adresi, tālruņa, faksa un/vai teleksa numuru. Visi iesniegtie rakstiskie dokumenti, tostarp šajā paziņojumā pieprasītā informācija, aizpildītās aptaujas lapas un sarakste, ko konfidenciāli sniegušas ieinteresētās personas, tiks apzīmēta kā informācija “Ierobežotai lietošanai” (6), un saskaņā ar pamatregulas 19. panta 2. punktu tai būs pievienota nekonfidenciāla versija ar norādi “IZSKATĪŠANAI IEINTERESĒTAJĀM PERSONĀM”.

Adrese sarakstei ar Komisiju:

European Commission Directorate General for Trade Directorate B Birojs: J-79 5/16 B-1049 Brussels Fakss (32-2) 295 65 05

8. Nevēlēšanās sadarboties

Ja kāda ieinteresētā persona atsakās nodrošināt pieeju nepieciešamajai informācijai vai to nesniedz noteiktajā termiņā, vai arī būtiski kavē izmeklēšanu, pozitīvus vai negatīvus pagaidu vai galīgos atzinumus saskaņā ar pamatregulas 18. pantu var sniegt, pamatojoties uz pieejamajiem faktiem.

Ja konstatē, ka kāda ieinteresētā persona ir sniegusi nepatiesu vai maldinošu informāciju, šo informāciju neņem vērā un izmanto pieejamo informāciju par faktiem. Ja kāda ieinteresētā persona nesadarbojas vai sadarbojas tikai daļēji un tādējādi konstatējumi, saskaņā ar pamatregulas 18. pantu, pamatojas uz rīcībā esošajiem faktiem, šai personai rezultāts var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Atbilstoši pamatregulas 11. panta 5. punktam šo izmeklēšanu pabeigs 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

(1) OV L 276, 11.11.2004., 2. lpp.

(2) OV L 56, 6.3.1996., 1. lpp.

(3) OV L 77, 13.3.2004., 12. lpp.

(4) OV L 28, 2.2.1994., 40. lpp.

(5) OV L 25, 31.1.2003., 23. lpp.

(6) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstoši Eiropas Parlamenta un Padomes Regulas (EK) Nr. 1049/2001 4. pantam (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par GATT 1994 VI panta īstenošanu (Antidempinga nolīgums).